Document ID: 32007R0239

KOMISSION ASETUS (EY) N:o 239/2007,
annettu 6 päivänä maaliskuuta 2007,
asetuksen (ETY) N:o 404/93 soveltamista koskevista yksityiskohtaisista säännöistä banaanialalla tehtäviä ilmoituksia koskevien vaatimusten osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93 (1) ja erityisesti sen 29 a artiklan,
sekä katsoo seuraavaa:
(1)
Banaanialan yhteistä markkinajärjestelyä on muutettu huomattavasti 1 päivästä tammikuuta 2007 asetusten (ETY) N:o 404/93, (EY) N:o 1782/2003 ja (EY) N:o 247/2006 muuttamisesta banaanialan osalta 19 päivänä joulukuuta 2006 annetulla neuvoston asetuksella (EY) N:o 2013/2006.
(2)
Erityisesti tasaustukijärjestelmää koskevat säännöt on kumottu. Banaanimarkkinoiden toiminnan seuranta edellyttää kuitenkin, että komissio saa edelleen tietoja yhteisössä tuotettujen banaanien tuotannosta ja kaupan pitämisestä. Olisi vahvistettava säännöt, joiden mukaisesti jäsenvaltioiden on ilmoitettava kyseiset tiedot. Nämä ilmoitukset ovat verrattavissa aikaisemman järjestelmän mukaisesti toimitettuihin tietoihin, mutta samalla niitä olisi yksinkertaistettava mahdollisimman paljon. Koska tällaisia ilmoituksia koskevat säännökset, jotka on vahvistettu yhteisen tullitariffin mukaisella tullilla vapaaseen liikkeeseen luovutettujen banaanien tuontia yhteisöön koskevan järjestelmän mukaisista todistuksista 9 päivänä joulukuuta 2005 annetun komission asetuksen (EY) N:o 2014/2005 (2) 2 artiklan 1 kohdan d alakohdassa, ovat muuttuneet tarpeettomiksi, ne olisi poistettava. Sen vuoksi asetusta (EY) N:o 2014/2005 olisi muutettava.
(3)
Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Jäsenvaltioiden on ilmoitettava komissiolle kunkin raportointijakson osalta seuraavat tiedot:
a)
niiden yhteisössä tuotettujen banaanien määrä, jotka pidetään kaupan
i)
tuotantoalueella;
ii)
tuotantoalueen ulkopuolella;
b)
yhteisössä tuotettujen ja tuotantoalueella kaupan pidettyjen vihreiden banaanien keskimääräiset myyntihinnat paikallisilla markkinoilla;
c)
vihreiden banaanien keskimääräiset myyntihinnat siinä vaiheessa, kun banaanit on toimitettu ensimmäiseen purkamissatamaan (mutta niitä ei ole vielä purettu) yhteisössä tuotettujen, tuotantoalueen ulkopuolella yhteisössä kaupan pidettyjen banaanien osalta;
d)
kahta seuraavaa raportointijaksoa koskevat ennusteet a, b ja c alakohdassa tarkoitetuista tiedoista.
2. Tuotantoalueet ovat
a)
Kanariansaaret
b)
Guadeloupe
c)
Martinique
d)
Madeira, Azorit ja Algarve
e)
Kreeta ja Lakonia
f)
Kypros.
3. Kalenterivuoden raportointijaksot ovat
a)
tammikuu-huhtikuu
b)
toukokuu-elokuu
c)
syyskuu-joulukuu.
Kutakin raportointijaksoa koskevat ilmoitukset on tehtävä viimeistään raportointijaksoa seuraavan toisen kuukauden viidentenätoista päivänä.
4. Edellä 1 kohdassa tarkoitetut tiedot on toimitettava komission ilmoittaman sähköisen järjestelmän avulla.
2 artikla
Poistetaan asetuksen (EY) N:o 2014/2005 2 artiklan 1 kohdan d alakohta.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 6 päivänä maaliskuuta 2007.

Labels: 12
3
17
6